Københavns Hovedbanegård blev onsdag aften lukket ned i flere timer. Nu kører alle tog igen.

Københavns Politi jagter i øjeblikket en fange, som er på fri fod.

Onsdag aften medførte det blandt andet, at politiet måtte lukke Københavns Hovedbanegård. Det bekræftede de over for TV 2.

- Vi kan bekræfte, at vi leder efter en person. Der er tale om en undsluppen fange, og vi har mange politifolk derude for at fange vedkommende hurtigst muligt, lød det fra vagtchef Henrik Brix kort efter klokken 21.

Ikke kategoriseret som farlig

Klokken 22.40 er det endnu ikke lykkes politiet at pågribe fangen:

- Vi er så småt ved at lukke ned og være tilbage til almindelig drift. Den pågældende er ikke fundet, men han er ikke kategoriseret som farlig, siger vagtchef Michael Andersen.

Politiet oplyser, at de også har været i kontakt med svensk politi i forbindelse med efterlysningen.

Togtrafik indstillet

Under evakueringen af Hovedbanegården efterlyste politiet ansatte på stationens restauranter og i butikker for at få adgang til alle lokaler på stedet. Samtidig undersøgte de alle spor og tog.

Både fjerntog og alle S-tog blev indstillet og holdt stille i lidt over to timer.

- Men vi har en kraftig formodning om, at han ikke er der, siger Michael Andersen i forbindelse med genåbningen af stationen.

Jeg sagde til min lillesøster, at vi bare skulle løbe. Vi blev rigtig bange Catarina Nielsen, øjenvidne

Ifølge TV 2s reporter på stedet befandt der sig "rigtig mange" politifolk og hunde på stationen.

Et øjenvidne fortæller, at passagerne fik meldingen om evakueringen over højtalerne:

- Vi hører pludselig over højtalerne, at vi skal skynde os ud i en vældig fart, og at alle tog er aflyst. Jeg sagde til min lillesøster, at vi bare skulle løbe. Vi blev rigtig bange, siger Catarina Nielsen.

Banedanmark skriver på Twitter, at passagerer skal forvente sig en del forsinkelser og mulige aflysninger.

Politiet har afsluttet deres arbejde på København H og vi kan genoptage togtrafikken. Dog skal man forvente en del forsinkelser og mulige aflysninger. Hold dig opdateret på Rejseplanen https://t.co/ExLN8VKTl1 — Banedanmark (@banedanmark) August 1, 2018

Opdateres...